Diari Oficial de la Generalitat Valenciana


Sumari del DOGV 6019, del 22-05-2009 (2009/5723)

RESOLUCIÓ de 6 d'octubre de 2008, de la Direcció General per al Canvi Climàtic, per la qual s'atorga a l'Entitat Metropolitana per al Tractament de Residus (EMTRE) l'autorització ambiental integrada per a la planta de tractament de residus urbans Instal·lació 3, al terme municipal de Manises.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6019

Data del DOGV
:   22-05-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/5723


Data del document
:   06-10-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Manises
    * empresa privada
    * gestió de residus

RESOLUCIÓ de 6 d'octubre de 2008, de la Direcció General per al Canvi Climàtic, per la qual s'atorga a l'Entitat Metropolitana per al Tractament de Residus (EMTRE) l'autorització ambiental integrada per a la planta de tractament de residus urbans Instal·lació 3, al terme municipal de Manises. [2009/5723]  
Vistos els documents que es troben en l'expedient 063/08 IPPC, instruït a instàncies de l'Entitat Metropolitana per al Tractament de Residus (EMTRE), a fi d'obtenir l'autorització ambiental integrada per a la planta de tractament de residus urbans Instal·lació 3 corresponent a l'àrea de gestió 1 del Pla zonal de residus de les zones III i VIII, s'emet aquesta resolució de conformitat amb els següents   
Antecedents de fet  
Primer. Amb data 11 de desembre de 2006, María Jesús Puchalt Farinós, presidenta de l'EMTRE i en representació d'aquesta, amb CIF T2330214Q, presenta en la Conselleria de Territori i Habitatge una sol·licitud d'autorització ambiental integrada per a una planta de tractament de residus urbans corresponent a l'àrea de gestió 1 del Pla zonal de residus de les zones III i VIII, a Manises (València), que es detalla en l'annex I.  
Segon. Amb dates 14 de desembre de 2006 i 18 de gener de 2007 es requereix a l'interessat l'aportació de documentació complementària per a la tramitació de l'expedient, la qual s'aporta amb data 15 de febrer de 2007.  
Tercer. Una vegada admesa a tràmit la sol·licitud, la Conselleria remet, amb data 16 de febrer de 2007, la documentació a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada.  
Quart. Amb data 30 de març de 2007 l'interessat aporta documentació relativa al Pla especial metropolità d'instal·lació 3 de Manises.  
Cinqué. Amb data 30 de maig de 2007 es requereix a l'interessat l'aportació de documentació complementària per a la tramitació de l'expedient, la qual s'aporta amb data 14 de juny de 2007.  
Sisé. Amb data 25 de juliol de 2007 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002 i se'n publica l'anunci en el Diari Oficial de la Comunitat Valenciana (DOCV núm. 5563).  
Advertida una errada en l'anunci d'informació pública, se'n publica la correcció d'errades en el Diari Oficial de la Comunitat Valenciana (DOCV núm. 5603)  
Durant aquest període d'informació pública es presenten un total de tres al·legacions al projecte a la Conselleria de Medi Ambient, Aigua, Urbanisme i Habitatge i a l'Ajuntament de Manises, les qual s'incorporen al procés de tramitació de l'autorització ambiental integrada.  
Seté. Amb data 21 de desembre de 2007, es lliura una còpia de totes les al·legacions a l'interessat, perquè realitze les manifestacions que considere oportunes.  
Vuité. Amb data 7 de febrer de 2008, l'interessat es manifesta respecte a les al·legacions lliurades al seu moment i s'incorpora l'esmentada manifestació al procés de tramitació de l'autorització ambiental integrada.  
Nové. Transcorregut el termini d'informació pública, amb data 11 de febrer de 2008 se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Deu. Amb data 25 de febrer de 2008, el Servei de Protecció de l'Ambient Atmosfèric emet un informe relatiu a la contaminació acústica.  
Onze. Amb data de registre d'eixida d'1 de juliol de 2008 el Servei de Residus Urbans emet un informe relatiu a la instal·lació de referència.  
Dotze. Mitjançant Resolució de 4 de juliol de 2008 de la secretària autonòmica de Medi Ambient, Aigua, Urbanisme i Habitatge, per substitució de la directora general d'Ordenació del Territori, s'aprova definitivament el Pla especial de la instal·lació 3 del Pla zonal de residus de les zones III i VIII a Manises.  
D'acord amb l'esmentat pla especial, amb data 23 de setembre de 2008 l'Ajuntament de Manises emet un informe urbanístic.  
Tretze. Amb data 24 de setembre de 2008 la Direcció General de Gestió del Medi Natural emet una declaració d'impacte ambiental favorable, només a l'efecte ambiental, de la planta de valorització de residus urbans de Manises.  
Catorze. Amb data 26 de setembre de 2008 es realitza el tràmit d'audiència a l'interessat, sense que s'hi presenten al·legacions.  
Quinze. Amb data 30 de setembre de 2008 la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 063/08 IPPC de sol·licitud d'autorització ambiental integrada, promogut per l'Entitat Metropolitana per al Tractament de Residus (EMTRE).  
Als anteriors fets s'apliquen els següents  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega en l'àmbit de la Comunitat Valenciana la Llei 16/2002 de prevenció i control integrats de la contaminació, les activitats que apareixen en els annexos I i II de l'esmentada llei estan subjectes a autorització ambiental integrada.  
La instal·lació de referència està inclosa en l'annex 2 de la Llei 2/2006, en el seu epígraf 5.1. Instal·lacions l'activitat principal de les quals siga la valorització de residus no perillosos o l'eliminació d'aquests residus en llocs diferents dels abocadors, d'una capacitat de més de 10 tones per dia.  
Segon. Mitjançant Acord d'avocació de 10 de juliol de 2008 del director general per al Canvi Climàtic s'advoca la tramitació i resolució del procediment d'autorització ambiental integrada instat per l'Entitat Metropolitana per al Tractament de Residus (EMTRE) per a la planta de valorització de residus urbans ubicada al terme municipal de Manises (exp. AAIII/2006/4/46).   
Tercer. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desplegada pel Reial decret 509/2007, i el capítol III del títol I de la Llei 2/2006, de 5 de maig, de prevenció de la contaminació i qualitat ambiental, desplegada pel Decret 127/2006, de 15 de setembre, del Consell.  
Quart. Segons el Pla zonal de residus de les zones III i VIII, aprovat per Ordre del conseller de Medi Ambient de data de 18 de gener de 2002, la instal·lació de tractament de residus urbans de Manises (instal·lació 3) s'inclou en les infraestructures necessàries per al tractament dels residus urbans generats en l'àmbit de l'àrea de gestió 1 del Pla zonal.   
Cinqué. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 26 del Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, correspon a la Direcció General per al Canvi Climàtic exercir les competències en matèria d'intervenció administrativa ambiental d'activitats  
Vist el que antecedeix, a proposta del cap del Servei de Control Integrat de la Contaminació, amb el vistiplau del cap de l'Àrea de Qualitat Ambiental, resolc:  
Primer  
Concedir a l'Entitat Metropolitana per al Tractament de Residus (EMTRE), l'autorització ambiental integrada per a la planta de tractament de residus urbans ubicada al polígon 15, parcel·les 50, 53, 57, 58, 64, 70, 73, 85, 91, 105, 106, 107, 108, 54, 83, 84 i 97 de Manises (València), referent al Projecte bàsic del projecte de gestió de la instal·lació 3 del Pla zonal de residus III i VIII, àrea de gestió 1, de novembre de 2006, subscrit per Jesús Paniagua Bravo, la qual queda inscrita en el Registre d'Instal·lacions de la Comunitat Valenciana amb el número 328-08/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
Els focus d'emissió canalitzada a l'atmosfera de les instal·lacions són els següents:  
Núm. focus Descripció  
F-1 Biofiltres 1 i 2  
F-2 Biofiltre 3  
F-3 Taula densimètrica de l'afinament del compost  
F-4 Caldera de la depuradora d'aigües residuals  
F-5 Incineradora d'animals domèstics morts  
De conformitat amb l'apartat 2 de la disposició addicional primera del Decret 127/2006, de 15 de setembre, s'han de canalitzar les emissions dels biofiltres. La solució tècnica adoptada per a aquestes canalitzacions hauran de permetre la presa de mostres d'acord amb els requisits de l'Ordre de 18 d'octubre de 1976, sobre prevenció i correcció de la contaminació industrial de l'atmosfera.   
Els valors límit d'emissió que s'han de complir en els focus canalitzats seran els següents:   
Focus 1 i 2  
Contaminants Límits d'emissió  
PST 30 mg/Nm³  
COT 50 mgCOT/Nm³  
HCl 10 mg/Nm³  
HF 10 mg/Nm³  
H2S 10 mg/Nm³  
NH3 20 mg/Nm³  
Focus 3  
Contaminants Límits d'emissió   
PST 30 mg/Nm³  
Focus 4  
Contaminants Límits d'emissió   
PST 30 mg/Nm³  
NOx 1000 mg/Nm³  
SO2 200 mg/Nm³  
CO 625 mg/Nm³  
Opacitat 2 Bacharach  
Focus 5  
Contaminants Límits d'emissió  
PST 30 mg/Nm³  
COT 50 mgCOT/Nm³  
NOx 1000 mg/Nm³  
HCl 10 mg/Nm³  
SO2 200 mg/Nm³  
CO 625 mg/Nm³  
Opacitat 2 Bacharach  
Per a la totalitat de focus, les concentracions mesurades sempre s'han de referir a condicions normals de pressió i temperatura (101,3 kPa, 273,16 K), per als gasos de combustió en base seca i un contingut d'oxigen del 15%.  
1.2. Emissions no canalitzades  
Per al cas de les emissions no canalitzades la canalització de les quals no siga viable, els nivells d'immissió de compostos orgànics volàtils no hauran de sobrepassar la trentena part dels límits ambientals d'exposició professional per a agents químics més recentment publicats per l'Institut Nacional de Seguretat i Higiene en el Treball.  
Pel que fa al procés de trituració de residus vegetals per a l'obtenció de material estructurant del compostatge, en el cas que no es complisquen els esmentats límits ambientals d'exposició professional, s'inclourà l'aspiració de les emissions i l'aplicació de mesures correctores per al compliment dels següents valors límit d'emissió:  
Contaminant Límits d'emissió  
PST 30 mg/Nm³  
1.3. Programa de control i vigilància d'emissions atmosfèriques  
Condicions generals:  
Amb freqüència anual s'haurà de realitzar un control ambiental que garantisca l'adequació de les instal·lacions i l'activitat als requeriments legals aplicables i, específicament, als valors límit d'emissió fixats en l'autorització ambiental integrada. El control ambiental ha de ser realitzat per empreses inscrites en el Registre d'Entitats Col·laboradores en matèria de qualitat ambiental d'acord amb el Decret 229/2004.   
Els punts de mostratge en els focus han de complir els requisits de l'Ordre de 18 d'octubre de 1976, sobre prevenció i correcció de la contaminació industrial de l'atmosfera.  
En el cas que les instal·lacions projectades no complisquen el que s'estableix respecte als valors límit d'emissió, s'hauran d'adoptar les mesures de control addicionals d'acord amb les millors tècniques disponibles en el moment, a fi d'aconseguir el compliment dels esmentats valors límit aplicables.  
2. Olors  
Respecte a l'emissió d'olors de la instal·lació s'haurà de complir, d'acord amb la norma UNE-EN 13509, que els nivells d'olor no excedisquen les 5 ouE (unitat d'olor europea) a les zones residencials d'afecció, considerant el percentil 98 de les mitjanes horàries al llarg d'un any.   
En el cas que es detecten molèsties per olors al veïnat, s'haurà de presentar un estudi olfactomètric realitzat per una entitat col·laboradora en matèria de qualitat ambiental, en el qual es determinen, per mitjà de la tècnica de l'olfactometria dinàmica, els nivells d'olor en l'entorn immediat de les instal·lacions.  
En el supòsit que se superen els nivells d'olor, l'empresa haurà de presentar un projecte que considere mesures correctores addicionals per a minimitzar la generació de compostos olorosos. Abans de l'execució d'aquest projecte, s'haurà de disposar de l'aprovació de la Direcció General per al Canvi Climàtic.  
3. Emissions sonores  
Respecte al nivell de sorolls transmesos a l'exterior, s'haurà de complir el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.   
En particular, s'han de complir els límits sonors externs establits per a zones d'ús industrial, que són els següents:  
Diürn Nocturn  
70 dB(A) 60 dB(A)  
En aquest sentit, s'haurà de realitzar una auditoria acústica en l'entorn immediat de la parcel·la de l'activitat per una entitat col·laboradora en matèria de qualitat ambiental per al camp de la contaminació acústica, almenys cada cinc anys, d'acord amb l'article 37 de l'esmentada llei.   
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i dels corresponents informes complets.  
4. Abocaments  
4.1. Aigües residuals sanitàries  
Les aigües residuals sanitàries hauran de ser tractades en la depuradora compacta d'oxidació total de la instal·lació. L'aigua depurada s'utilitzarà en el procés de compostatge o es conduirà, a través de la xarxa de lixiviats, fins al depòsit de lixiviats per a la gestió conjunta d'aquests.  
4.2. Aigües pluvials  
Es disposa de xarxa de recollida diferenciada d'aigües pluvials netes i aigües pluvials brutes.   
Les aigües pluvials netes procedeixen de les cobertes dels edificis. S'emmagatzemen en la bassa de pluvials netes per a la posterior utilització per a reg de jardins, neteja i per a altres usos que requerisquen consum d'aigua, com ara la depuració de gasos. En el cas d'episodis de precipitacions en què se supere la capacitat d'emmagatzemament, per als excedents d'aigües pluvials netes s'ha projectat que siguen destinats al punt d'abocament d'aigües pluvials situat en les coordenades UTM D=210.292 E=4.373.395 (fus 30, datum ED50). Aquest abocament d'aigües pluvials requerirà la corresponent autorització de la Confederació Hidrogràfica del Xúquer, no inclosa en l'àmbit d'aplicació d'aquesta autorització ambiental integrada.  
Les aigües pluvials brutes són les procedents d'escolament en vials i superfícies pavimentades en l'exterior de les naus. Segons el seu contingut en carboni orgànic total, s'emmagatzemen en la bassa de pluvials brutes per al posterior tractament en la depuradora o bé s'emmagatzemen en la bassa de pluvials netes.  
4.3. Aigües residuals industrials  
Les aigües residuals i els lixiviats del procés, procedents de premses de residus, fosses de recepció, procés de compostatge, biofiltres i aigua residual del tractament de desodorització, es condueixen al depòsit de la xarxa de recollida de lixiviats per a la utilització en el reg de compost o el tractament en la depuradora.  
4.4. Efluent de la depuradora  
Les aigües residuals que no es reintrodueixen en el procés de compostatge es destinen al procés de depuració Biodestil, que consta de les seccions següents:  
1) Secció tèrmica (vegeu apartat de residus)  
2) Secció d'alimentació  
3) Secció d'evaporació i condensació  
4) Secció de refrigeració  
5) Secció d'extracció de volàtils  
6) Secció biològica  
Aquest procés consisteix en l'evaporació dels lixiviats utilitzant biomassa com a combustible. De l'evaporació s'obté un sòlid eliminable en l'abocador després de l'estabilització-solidificació i un líquid de condensació que passa per un tractament del nitrogen amoniacal (extracció de volàtils) i un posterior tractament biològic en un reactor aerobi. Els llots d'aquest reactor s'envien a cap de planta i s'evaporen junt amb els lixiviats.  
L'aigua d'eixida de la depuradora de lixiviats es condueix al depòsit soterrat d'aigua depurada en la mateixa depuradora. S'utilitza com a aigua de refrigeració en el procés Biodestil i pot ser utilitzada en el procés de compostatge i tractament de gasos.  
La utilització de l'aigua depurada per al reg de jardins requerirà la corresponent autorització de la Confederació Hidrogràfica del Xúquer, no inclosa en l'àmbit d'aplicació d'aquesta autorització ambiental integrada.  
4.5. Control d'abocaments  
La instal·lació no requereix autorització d'abocament d'aigües residuals de l'organisme de conca per la inexistència d'abocaments d'aigües residuals al domini públic hidràulic i ha de complir les següents prescripcions sobre això:  
1. Una vegada executats, les basses i els depòsits de la instal·lació hauran de disposar dels corresponents certificats d'impermeabilitat i estanquitat, els quals s'aportaran a aquesta Conselleria per a l'autorització d'inici de l'activitat quan se'n dispose.  
2. El titular de l'activitat està obligat a portar l'adequat manteniment de les basses o els depòsits d'acumulació de les aigües residuals de manera que quede assegurada la seua impermeabilitat i estanquitat al llarg del temps.   
3. La línia o les línies d'aigua de l'activitat susceptibles de generar abocaments d'aigües residuals no han de disposar de cap sistema d'alleugeriment capaç de generar abocament continu o discontinu, ni directe ni indirecte al domini públic hidràulic.   
4. No s'incorporarà cap aportació d'aigua residual o lixiviat que puga provocar la pèrdua de qualitat i aptitud del compost per a la seua utilització agronòmica o que puga suposar l'aparició de característiques de perillositat en els rebutjos del tractament. En aquest cas, les aigües no aprofitables en el procés de tractament de residus s'hauran de destinar a un gestor autoritzat.  
5. Anualment, junt amb la memòria anual i la declaració E-PRTR, s'ha d'aportar davant de l'òrgan competent per a l'atorgament de l'autorització ambiental integrada, una declaració de les incidències detectades com també totes les factures de retirada o els justificants acreditatius de la retirada de les aigües residuals que s'emmagatzemen en bassa o depòsit impermeable en el cas que siguen tractades posteriorment per un gestor autoritzat extern, de manera que aquestes siguen coincidents amb el volum generat. S'hauran d'aportar, si s'escau, les autoritzacions d'abocament a l'EDAR de lixiviats si es generen excedents que s'han de gestionar externament.  
6. Es recorda que, d'acord amb l'article 100 del Text refós de la llei d'aigües (Reial decret legislatiu 1/2001 de 20 de juliol), «queda prohibit, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització prèvia administrativa» i s'incoarà, si s'escau, un expedient sancionador per infracció tipificada en la lletra f) de l'article 116.3 de l'esmentada llei.  
7. Pel que fa a la possibilitat d'utilització de l'aigua depurada per al reg de jardins i a l'abocament d'aigües pluvials projectat, no es podran realitzar sense les corresponents autoritzacions de la Confederació Hidrogràfica del Xúquer, no incloses en l'àmbit d'aplicació d'aquesta autorització ambiental integrada i que s'han d'aportar a aquesta Direcció General una vegada obtingudes.  
8. L'eliminació del residu sòlid estabilització-solidificació s'ha de realitzar en abocador o cel·la independent de l'abocador on no s'admeten residus biodegradables. Aquesta gestió s'ha d'indicar en la memòria anual i en la declaració E-PRTR de la instal·lació.  
9. Les instal·lacions s'han de mantenir netes, lliures de qualsevol tipus de residus, en particular de restes de greixos i olis, i sense aplecs a la intempèrie de manera que no es puga produir la contaminació de les aigües pluvials, les quals seran recollides i eliminades per sistemes que asseguren la no-alteració de les seues característiques qualitatives i la innocuïtat del seu abocament al domini públic hidràulic, si s'escau.  
10. D'acord amb el que disposen l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb l'autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic ni en particular la potestat sancionadora.  
5. Protecció del sòl i de les aigües subterrànies   
L'àrea d'implantació de les instal·lacions de tractament i valorització dels residus haurà de disposar de solera de formigó i xarxa de captació de pluvials, amb una grossària tal que, en cas de vessaments, no es produïsquen infiltracions.  
Als dos anys d'haver-se iniciat l'activitat, s'haurà de remetre a la Direcció General per al Canvi Climàtic l'informe preliminar de situació del sòl que ocupa l'activitat, complint el que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats.  
Queda prohibit l'abocament a llits, sòls o subsòls que puga deteriorar la qualitat de les aigües sense disposar de l'autorització de la Confederació Hidrogràfica del Xúquer.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
6. Residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el reglament per a l'execució de la Llei 20/1986, modificat pel Reial decret 952/1997.  
6.1. Gestió de residus  
S'inscriu l'empresa en el Registre General de Gestors Autoritzats de Residus de la Comunitat Valenciana.  
6.1.1. Planta de tractament mecanicobiològic de residus urbans  
S'autoritzen les següents operacions de valorització i eliminació de residus no perillosos, que s'han de realitzar en la instal·lació projectada, amb una capacitat de tractament de 350.000 t/any:  
Valorització R3 Compostatge, recuperació de paper/cartó, plàstics i envasos compostos  
Valorització R4 Recuperació de metalls  
Valorització R5 Recuperació de vidre  
Els residus admissibles en la instal·lació són els següents tipus de residus urbans, d'acord amb la Llista europea de residus, pertanyents a l'àmbit d'aplicació de l'àrea de gestió 1 del Pla zonal de residus de les zones III i VIII:  
200301 Mescles de residus municipals  
200302 Residus de mercats  
200303 Residus de la neteja viària  
200201 Residus biodegradables de parcs i jardins  
6.1.2. Control en el tractament mecanicobiològic de residus  
Pel que fa a les operacions dutes a terme en la planta de tractament mecanicobiològic, s'haurà de considerar el següent:  
1. S'haurà de garantir en tot moment que es realitza un control exhaustiu de la qualitat del material obtingut després del procés de compostatge. L'esmentat material estarà sotmés, quant a exigències de qualitat i en els altres aspectes, a la normativa específica sobre fertilitzants i afins. Amb aquesta finalitat, s'haurà d'inscriure en el Registre de Productes Fertilitzants del ministeri competent en agricultura.  
2. Així mateix, s'haurà de garantir en tot moment la correcta gestió dels lixiviats produïts durant el procés de compostatge, realitzant controls de la seua composició i dels volums produïts.  
3. El tractament biològic de compostatge i maduració s'ha de realitzar de manera que la degradació de la matèria orgànica biodegradable siga almenys suficient perquè els residus que s'han d'eliminar a l'abocador complisquen els objectius de reducció aplicables a residus urbans biodegradables establits en el Reial decret 1481/2001, d'abocadors.  
4. Diàriament s'hauran de registrar tots els fluxos de materials produïts en la planta pel que fa a quantitats de residus tractats, materials recuperats, rebutjos del tractament, rebuig de l'afinament del compost i compost produït, a fi d'obtenir els balanços de recuperació i reducció de residus que s'han d'eliminar en l'abocador i acreditar el compliment dels objectius de reducció de residus urbans biodegradables destinats a l'abocador.  
5. Les quantitats de materials recuperats i de rebutjos produïts que s'han d'eliminar a l'abocador hauran de complir les prescripcions del Pla zonal de residus de les zones III i VIII.  
6. Respecte als rebutjos i residus generats en la planta de tractament, s'hauran de destinar a un gestor autoritzat i se'n prioritzarà la valorització com a destinació. Quan no siguen susceptibles de valorització d'acord amb les millors tècniques disponibles, es destinaran a eliminació de residus, conforme a l'article 18 de la Llei 10/2000, de 12 de desembre, de residus de la Comunitat Valenciana, i al Pla zonal de residus de les zones III i VIII.  
7. Els residus no valoritzables obtinguts s'han d'eliminar d'acord amb el Reial decret 1481/2001, de 27 de desembre, pel qual es regula l'eliminació de residus per mitjà de depòsit en abocador, i la Decisió del Consell 2003/33/CE, de 19 de desembre de 2002, per la qual s'estableixen els criteris i procediments d'admissió de residus en abocadors.  
8. Després de la posada en marxa de les instal·lacions, s'hauran d'aportar els certificats d'acceptació dels gestors autoritzats de destinació de cada un dels residus que se separen en el procés de classificació prèvia.   
9. D'acord amb l'article 50.4 de la Llei 10/2000, de 12 de desembre, de residus de la Comunitat Valenciana i amb l'article 13.3 de la Llei 10/1998, de residus, l'entitat està obligada a portar un registre documental en què figuren: quantitat, naturalesa, codi LER, origen, destinació, freqüència de recollida, mitjà de transport i mètode de valoració o eliminació dels residus. Aquesta documentació estarà a la disposició de les administracions públiques competents que així ho requerisquen.   
10. Així mateix, haurà de presentar una memòria anual de les activitats a la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, abans de l'1 de març de l'any següent al de les activitats, on es reculla el balanç global de les instal·lacions en matèria de residus.  
6.1.3. Caldera de la depuradora d'aigües residuals domèstiques  
S'autoritza l'operació de gestió de residus no perillosos per a realitzar les activitats de valorització tipus R1 (utilització principal com a combustible) dels següents residus no perillosos, en la caldera de biomassa utilitzada en el sistema de depuració d'aigües residuals i lixiviats de 15 m³/dia de capacitat:  
020103 Residus de teixits de vegetals  
020107 Residus de silvicultura  
020399 Residus no especificats en una altra categoria (brisa i pinyol d'oliva)  
Pel que fa a les operacions dutes a terme en la caldera de biomassa, s'han de seguir les prescripcions següents:   
1. Únicament s'admetran residus vegetals exclosos de l'àmbit d'aplicació del Reial decret 653/2003, de 30 de maig, d'incineració de residus, segons l'article 2.a).  
2. Queda prohibit l'ús com a combustible d'altres residus diferents dels especificats sense prèvia comunicació i autorització a aquesta Conselleria.  
3. Els residus generats en el procés s'hauran de lliurar a gestors autoritzats de residus, d'acord amb la Llei 10/1998 de residus i la Llei 10/2000 de residus de la Comunitat Valenciana.  
4. S'han de seguir els controls establits en l'apartat d'emissions atmosfèriques d'aquesta resolució.  
5. Les dades de gestió de residus s'han d'incloure en la memòria i en la declaració E-PRTR de l'activitat.  
6.1.4. Planta d'incineració d'animals morts  
S'autoritza l'operació de gestió de residus no perillosos per a realitzar les activitats d'eliminació tipus D10 (incineració en terra) dels següents residus no perillosos, inclosos en la definició de residu urbà i en el Pla zonal de residus de les zones III i VIII, amb una capacitat de tractament de 275 t/any:  
200399 Residus municipals no especificats en una altra categoria (animals domèstics morts)  
Pel que fa a les operacions dutes a terme en la incineradora d'animals, s'han de seguir les prescripcions següents:   
1. Únicament s'admetran animals domèstics morts, inclosos en la definició de residu urbà de l'article 3.b) de la Llei 10/1998 de residus, i exclosos de l'àmbit d'aplicació del Reial decret 653/2003, de 30 de maig, d'incineració de residus, segons l'article 2.a), 7é.  
2. Les condicions aplicables seran les establides en l'annex IV   
\* \* \* \* \*  
del Reglament (CE) núm. 1774/2002, quant a condicions generals i d'explotació, abocament d'aigües residuals, residus, mesurament i control de la temperatura i condicions anormals de funcionament.  
3. Els residus generats en el procés s'hauran de lliurar a gestors autoritzats de residus d'acord amb la Llei 10/1998 de residus i la Llei 10/2000 de residus de la Comunitat Valenciana.  
4. A més de les prescripcions de l'annex IV del Reglament (CE) núm. 1774/2002, s'han de seguir els controls establits en l'apartat d'emissions atmosfèriques d'aquesta resolució.  
5. Les dades de gestió de residus s'han d'incloure en la memòria i en la declaració E-PRTR de l'activitat.  
6.2. Producció de residus  
S'autoritza l'Entitat Metropolitana per al Tractament de Residus (EMTRE) per a la producció dels residus següents, sempre que la seua capacitat de generació anual siga de l'entorn de la magnitud que a continuació es detalla i la capacitat de gestió siga de l'entorn de la indicada en l'annex I.  
S'inclouen, així mateix, aquells residus perillosos procedents del tractament de residus urbans i el residu inert obtingut en la depuració d'aigües. Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valorització i hauran de ser lliurats a un gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc cobert, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria.  
Per a l'emmagatzemament de residus líquids o que, pel seu alt contingut líquid, poden generar abocaments, s'haurà de disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la perillositat o en dificulte la gestió.  
S'haurà de disposar de l'adequada quantitat d'absorbent no inflamable per a resoldre els possibles vessaments accidentals durant la manipulació dels diversos residus líquids. L'absorbent contaminat es gestionarà com a residu perillós o no perillós, segons la seua naturalesa.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, Reglament de residus tòxics i perillosos. Així mateix, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Els residus perillosos i els no perillosos s'han de lliurar a gestors que disposen de la corresponent autorització administrativa per a la seua gestió.  
Cada quatre anys s'haurà d'elaborar un pla de prevenció i reducció de residus perillosos que es presentarà en la Direcció General per al Canvi Climàtic.  
Així mateix, s'ha d'emplenar la declaració anual de productor de residus perillosos i no perillosos, que serà remesa a la Direcció General per al Canvi Climàtic abans de l'1 de març de cada any. En l'esmentada declaració s'especificarà l'origen i quantitat dels residus produïts, la destinació de cada un d'aquests i la relació del seu emmagatzemament temporal com també les incidències rellevants que s'hagen pogut produir, tot això relatiu a l'any objecte de la declaració.  
7. Mesures que s'han d'adoptar en situacions diferents a les normals que poden afectar el medi ambient  
S'han de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació anormal quant al funcionament de les instal·lacions.  
No obstant això, si es produeix algun incident en les instal·lacions que comporte el seu funcionament anòmal i d'això pot resultar l'incompliment dels límits imposats, s'haurà de comunicar immediatament l'esmentada situació a l'Ajuntament, a la Direcció General per al Canvi Climàtic i, si s'escau, al Centre de Coordinació d'Emergències 112.  
Una vegada produïda la situació d'emergència, la mercantil haurà d'utilitzar tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, en el qual, junt amb les dades d'identificació, hauran de figurar les següents:  
- Causes de l'incident.  
- Hora en què es va produir i la seua duració.  
- Característiques de l'emissió o abocament.  
- Mesures correctores adoptades.  
- Hora i forma en què es va comunicar el succés.  
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat haurà de disposar d'una garantia financera que li permeta afrontar la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14080:2004.  
Així mateix, quan es determine el cessament d'alguna de les unitats s'hauran de desmantellar i clausurar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
8. Declaració d'impacte ambiental  
S'han de complir les següents condicions establides en la declaració d'impacte ambiental emesa per la Direcció General de Gestió del Medi Natural amb data 24 de setembre de 2008:  
- Les instal·lacions s'hauran d'ajustar al que estableix el pla especial pel que fa a: accessos, ordenació del sector, subministrament d'aigua potable, gestió d'aigües residuals i xarxa de sanejament, gestió de residus, paisatge i patrimoni.  
- En cap cas s'emmagatzemaran residus fora de les naus de la planta.   
- Les instal·lacions i la contornada es mantindran netes d'elements volàtils i qualsevol altre residu derivat del transport i tractament dels residus.  
- El Servei de Protecció de l'Ambient Atmosfèric haurà de determinar el tipus de control, la periodicitat i la metodologia que s'ha d'utilitzar per a la presa de mostres i les analítiques que es realitzen a les instal·lacions. D'aquesta manera es garantirà el correcte tractament de gasos i olors, l'emissió de partícules a l'atmosfera i el soroll generat per la maquinària i trànsit de camions de transport de residus.   
- Els residus generats en cada un dels processos de classificació, tractament i incineració s'han de gestionar i d'emmagatzemar segons la seua tipologia. Es controlarà la impermeabilitat de la bassa de lixiviats i la seua composició. El Servei de Residus Urbans controlarà la correcta gestió de tots i cada un dels residus generats a les instal·lacions.  
9. Altres condicions  
La planta i les seues instal·lacions s'hauran d'ajustar a les condicions indicades en el projecte tècnic i annexos en els aspectes no fixats en aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
10. E-PRTR  
Abans de l'1 de març de cada any s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.  
Segon  
Qualsevol modificació i ampliació de la capacitat de tractament de les instal·lacions haurà de ser notificada a aquesta Direcció General, aportant documentació justificativa per a la seua aprovació, de conformitat amb l'article 42 de la Llei 2/2006 de prevenció de la contaminació i qualitat ambiental.  
Tercer  
L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Quart  
Abans de la posada en marxa de la instal·lació, el titular haurà d'obtenir l'autorització d'inici de l'activitat per part d'aquesta Conselleria, sense perjudici de l'obtenció de les llicències d'obres que resulten necessàries de conformitat amb la normativa municipal.  
En tot cas, el titular disposa d'un termini màxim de tres anys per a presentar a la Direcció General per al Canvi Climàtic la sol·licitud d'autorització d'inici, que haurà d'anar acompanyada de la següent documentació, d'acord amb els articles 67 i 68 del Decret 127/2006:  
- Certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
- Certificats tècnics exigits per les normatives sectorials aplicables segons el tipus d'activitat.  
- Informe i certificat emesos per una entitat col·laboradora acreditada per al control integrat de la contaminació segons el Decret 29/2007, de 9 de març, que modifica el Decret 229/2004, de 15 d'octubre, del Consell pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Cinqué  
L'Administració deixarà sense efecte aquesta resolució en el moment en què observe qualsevol incompliment de les condicions imposades, després d'audiència prèvia de l'interessat.  
Sisé  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002 i la Llei 2/2006, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Conselleria competent en medi ambient qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Seté  
En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental, responsabilitat mediambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de Medi Ambient, Aigua, Urbanisme i Habitatge de la Conselleria de Medi Ambient, Aigua, Urbanisme i Habitatge en el termini d'un mes des de l'endemà al de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 6 d'octubre de 2008.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
La nova planta de tractament de residus urbans de Manises és la Instal·lació 3 de valorització del projecte de gestió del Pla zonal de residus de les zones III i VIII per a l'àrea de gestió 1, que comprén l'Àrea Metropolitana de València, formada per la ciutat de València i els municipis que componen la comarca de l'Horta.  
Aquesta Instal·lació 3 té una capacitat màxima de tractament de 350.000 tones anuals de residus urbans i amb la instal·lació I tractaran la totalitat de residus urbans de l'àrea de gestió 1.  
El procés dut a terme consisteix en el tractament de residus urbans per mitjà d'operacions de classificació i recuperació de materials reciclables i compostatge de la matèria orgànica. La instal·lació disposa de les dependències següents:  
Edifici d'oficines i vestidors.  
Àrea de control d'accessos i pesatge.  
Planta de selecció i classificació.  
Planta de compostatge (nau de compostatge i nau de maduració).  
Nau d'afinament i magatzem de compost.  
Planta de tractament d'animals morts.  
Taller.  
Estació depuradora.  
El procés de tractament s'inicia per mitjà de la descàrrega dels residus en les fosses de recepció de la nau de classificació, en la qual es realitza la selecció manual i electromecànica de materials voluminosos i valoritzables (plàstics, paper/cartó, etc.) per mitjà de garbellament primari, selecció intermèdia, garbellament secundari, selecció primària de subproductes, separació balística, separació electromagnètica de metalls, selecció secundària de subproductes, separació per mitjà de sistemes òptics, triatge manual sobre rebuig i premsatge de rebutjos.  
El compostatge de la fracció orgànica separada mecànicament dels residus urbans es realitza en una nau tancada per mitjà de trinxeres amb aireig forçat, voltejadora i reg periòdic, a fi de degradar de forma aeròbica la matèria orgànica biodegradable dels residus. A continuació, en la nau de maduració es realitza la maduració del compost formant un sol muntó o altiplà trapezoïdal, el qual és voltejat per mitjà d'una voltejadora lateral. Una vegada finalitzat el compostatge i maduració, per mitjà d'una pala carregadora el compost es transporta a la nau d'afinament on se sotmet a garbellament i separació en una taula densimétrica i, finalment, s'emmagatzema fins a l'expedició.  
En el compostatge, a més de la fracció orgànica separada mecànicament, s'afig com a material estructurant residus urbans vegetals, com ara restes de poda i jardineria i restes de la neteja de parcs i jardins, que són prèviament triturats per a la dosificació i mescla.  
Així mateix, la instal·lació disposa d'una planta de tractament d'animals morts de 275 tones anuals de capacitat, en la qual es realitza la incineració en les condicions establides en el Reglament (CE) número 1774/2002.  
La totalitat de residus recuperats en els processos de tractament es destinen a gestors autoritzats de residus per a la valorització. Els rebutjos no aprofitables obtinguts en els distints tractaments es destinen a un abocador de residus no perillosos.  
A fi de reduir les emissions a l'atmosfera i evitar la generació d'olors, els diferents tractaments es realitzen en naus tancades amb captació de gasos en depressió, i passen al sistema de desodorització compost per tres biofiltres amb rentador de gasos. Els rentadors de gasos o scrubbers eliminen l'amoníac present en els gasos i els humidifiquen per al posterior tractament en els biofiltres coberts, en els quals es fan passar els gasos per un llit biològic on els microorganismes degraden els compostos orgànics presents i s'emeten, una vegada depurats, a l'atmosfera.  
Pel que fa a la gestió d'aigües residuals i lixiviats, la instal·lació disposa d'una xarxa separadora de recollida d'aigües residuals sanitàries, aigües pluvials netes (de la coberta de les naus), aigües pluvials brutes i aigües residuals industrials i lixiviats. Com que el procés de compostatge i maduració i el procés de depuració de gasos són deficitaris en aigua, s'efectua la recirculació de les aigües residuals en els processos.   
Així mateix, la instal·lació disposa d'una estació depuradora d'aigües residuals i lixiviats en la qual es realitza l'evaporació i el posterior tractament de la condensació que, una vegada depurada, es torna a utilitzar a la instal·lació. El sòlid obtingut en l'evaporació es destina a l'abocador. La caldera del procés d'evaporació utilitza biomassa com a combustible.